Συντεταγμένες: 42°27′N 18°31′E﻿ / ﻿42.450°N 18.517°E﻿ / 42.450; 18.517

Το **Χέρτσεγκ Νόβι** (μαυροβουνιακά και σερβικά: *Herceg Novi*, *Херцег Нови*, ιταλικά: *Castelnuovo*, *Κάστελνουόβο*, κυριολεκτικά *Νεόκαστρο*) είναι μια παραθαλάσσια πόλη του Μαυροβουνίου που βρίσκεται στην είσοδο του Ριζονικού Κόλπου και στους πρόποδες του Όρους Όργιεν. Είναι το διοικητικό κέντρο του ομώνυμου δήμου.

Ιστορία
-------

Αρχαιολογικά ευρήματα από την απέναντι χερσόνησο Λούστιτσα μαρτυρούν τις απαρχές πολιτισμού στην περιοχή αυτή από τη Νεολιθική και την Πρώιμη Εποχή του Χαλκού. Πρώτοι γνωστοί κάτοικοι της περιοχής φαίνεται να ήταν οι Ιλλύριοι. Οικονομικές ευκαιρίες προσέλκυσαν Έλληνες εμπόρους κατά τον 5ο αιώνα π.Χ. Τον 3ο αιώνα μ.Χ. μετά την νίκη τους έναντι των Ιλλυρίων, οι Ρωμαίοι κατέλαβαν την περιοχή. Μετά την πτώση της Δυτικής Ρωμαϊκής Αυτοκρατορίας, το 476, το Βυζάντιο διατήρησε τον έλεγχο της περιοχής για έξι περίπου αιώνες. Τον 7ο αιώνα έφθασαν οι πρώτοι Σλάβοι, οι οποίοι δημιούργησαν μόνιμες εγκαταστάσεις εκεί.

Η πόλη Χέρτσεγκ Νόβι ιδρύθηκε το 1382 με απόφαση του Βόσνιου μπάνου Τβρτκο Α΄, με πρόθεση να αποκτήσει εμπορικό, ναυτικό και βιοτεχνικό ρόλο.

Οι Τούρκοι κατέλαβαν την πόλη το 1482 και, με εξαίρεση τα έτη 1538 και 1539, όταν την έλεγχαν οι Ισπανοί, την κράτησαν για περίπου 200 χρόνια έως το 1687.

Έπειτα, το Χέρτσεγκ Νόβι θα περάσει στον έλεγχο της Δημοκρατίας της Βενετίας και το 1798 στην Αυστροουγγαρία. Μεταξύ 28 Φεβρουαρίου 1806 και 12 Αυγούστου 1807 ήταν στην κυριαρχία της Ρωσίας, σύμφωνα με τη Συνθήκη του Πρέσμπουργκ. Ακολούθησαν οι Γάλλοι από το 1807 ως το 1813. 

Το Χέρτσεγκ Νόβι, καθώς και οι υπόλοιπες περιοχές του Ριζονικού Κόλπου, κατελήφθησαν από μαυροβουνιακές στρατιωτικές δυνάμεις το 1813. Έτσι, βρέθηκε υπό τον έλεγχο της προσωρινής κυβέρνησης που είχε έδρα στην Ντομπρότα μεταξύ 11 Σεπτεμβρίου 1813 και 10 Ιουνίου 1814. Η εμφάνιση της Αυστροουγγρικών δυνάμεων το 1814 ανάγκασαν τον Πρίγκιπα-Επίσκοπο του Μαυροβουνίου να επιστρέψει την περιοχή στην αυστριακή διοίκηση στις 11 Ιουνίου.

Το Βασίλειο του Μαυροβουνίου προσπάθησε ανεπιτυχώς να αποκτήσει τις περιοχές του Ριζονικού Κόλπου, κατά τη διάρκεια του Α΄ Παγκοσμίου Πολέμου. Στις 7 Νοεμβρίου του 1918, ο Σερβικός Στρατός εισήλθε στον κόλπο και απελευθέρωσε τις περιοχές. Η περιοχή έπειτα ενσωματώθηκε στο Βασίλειο των Σέρβων, Κροατών και Σλοβένων και έπειτα στην Γιουγκοσλαβία.

Το Χέρτσεγκ Νόβι βρισκόταν υπό ιταλική κατοχή, κατά τη Β΄ Παγκοσμίου Πολέμου. Στις 10 Σεπτεμβρίου 1943 απελευθερώθηκε από τους Γιουγκοσλάβους Παρτιζάνους. Έπειτα προσαρτήθηκε επίσημα στην Γιουγκοσλαβία ως τμήμα της Σοσιαλιστικής Δημοκρατίας του Μαυροβουνίου. Από τον Ιούνιο του 2006 αποτελεί μέρος της Δημοκρατίας του Μαυροβουνίου.

Δημογραφικά στοιχεία
--------------------

**Εθνικότητες το 2011**

| Εθνικότητα | Πληθυσμός | Ποσοστό |
| --- | --- | --- |
| Σέρβοι | 5.002 | 45,23% |
| Μαυροβούνιοι | 4.013 | 36,28% |
| Κροάτες | 309 | 2,79% |
| Άλλοι | 652 | 5,89% |
| Δεν δήλωσαν | 1.080 | 9,76% |
| Σύνολο | 11.059 | 100% |

**Θρησκεύματα το 2011**

| Θρησκεία | Αριθμός πιστών | Ποσοστό |
| --- | --- | --- |
| Ορθόδοξοι | 8.994 | 81,32% |
| Καθολικοί | 546 | 4,93% |
| Άθεοι | 415 | 3,75% |
| Μουσουλμάνοι | 192 | 1,73% |
| Αγνωστικιστές | 37 | 0,33% |
| Άλλοι | 131 | 1,18% |
| Δεν δήλωσαν | 738 | 6,67% |
| Σύνολο | 11.059 | 100% |

Τουρισμός
---------

Πύλη της παλιάς πόλη το βράδυ.
Το Χέρτσεγκ Νόβι αποτελεί ένα σημαντικό τουριστικό προορισμό του Μαυροβουνίου. Είναι γνωστό για τα σπα και τα άλλα κέντρα ευεξίας του. Τα πιο διάσημα τουριστικά αξιοθέατα στο Χέρτσεγκ Νόβι είναι το κάστρο Φόρτε Μάρε (*Forte Mare*) που χτίστηκε από τον Βόσνιο Βασιλιά Τβρτκο Α΄ το 1382, ένας πύργος ρολογιού που χτίστηκε από τους Αυστριακούς τον 19ο αιώνα, ο πύργος Κανλί που χτίστηκε από τους Τούρκους και η σερβική εκκλησία του Αρχαγγέλου Μιχαήλ στην κεντρική πλατεία Μπελαβίστα.

Παρότι η ίδια η πόλη δεν είναι σημαντικός προορισμός για ηλιοθεραπεία, καθώς δεν διαθέτει μεγάλες αμμώδεις παραλίες, πολλές παραλίες είναι προσβάσιμες με μικρά σκάφη. Τουριστικές επιχειρήσεις οργανώνουν μονοήμερες εκδρομές με σκάφη στη χερσόνησο Λούστιτσα, η οποία βρίσκεται απέναντι από την πόλη. Πριν τους Πολέμους της Γιουγκοσλαβίας, το Χέρτσεγκ Νόβι, αντιπροσώπευε το ένα τρίτο των διανυκτερεύσεων του Μαυροβουνίου. Όμως, έπειτα η κατάσταση άλλαξε υπέρ της Βουθόης, του Κότορ και άλλων θέρετρων στο βόρειο τμήμα της ακτής.

Μεταφορές
---------

Το Χέρτσεγκ Νόβι προσεγγίζεται από λεωφορεία που προέρχονται από την ενδοχώρα του Μαυροβουνίου και τη Σερβία. Η Αδριατική Οδός, ένας αυτοκινητόδρομος με δύο λωρίδες κυκλοφορίας που εκτείνεται κατά μήκος των ακτών του Μαυροβουνίου, περνά μέσα από το Χέρτσεγκ Νόβι, πριν συγχωνευθεί με το κροατικό του τμήμα στα σύνορα των δύο χωρών. Υπάρχουν επίσης μικρά πλοιάρια που συνδέουν την πόλη με τις γειτονικές περιοχές του Κόλπου.

Η πόλη εξυπηρετείται αεροπορικώς μέσω του Αεροδρομίου του Τίβακ, το οποίο απέχει περίπου 23 χιλιόμετρα (δια θαλάσσης), και του Αεροδρομίου του Ντουμπρόβνικ στην Κροατία, που απέχει περίπου 30 χιλιόμετρα.

Κλίμα
-----

Η περιοχή του Ριζονικού Κόλπου έχει υγρό υποτροπικό κλίμα, σύμφωνα με την Κλιματική ταξινόμηση Κέππεν, με θερμά-ξηρά καλοκαίρια και ήπιους-υγρούς χειμώνες. Το Χέρτσεγκ Νόβι έχει ένα συγκεκριμένο μικροκλίμα, το οποίο είναι αποτέλεσμα της έκθεσης και γειτνίασης με τη θάλασσα, καθώς και του ασβεστολιθικού υποστρώματος και της ορεινής ενδοχώρα, που εμποδίζουν την ανάπτυξη ψυχρών αέριων μαζών.

Η πόλη έχει περίπου 200 ηλιόλουστες μέρες το χρόνο. Τον Ιούλιο και τον Αύγουστο υπάρχουν περίπου 11 ώρες ηλιοφάνειας ημερησίως. Η μέση ετήσια θερμοκρασία του Χέρτσεγκ Νόβι είναι 16,2°C (παρόμοια με εκείνη της Νάπολης και της Λισαβόνας). Συχνά υπάρχουν μικρές διακυμάνσεις της θερμοκρασίας. Η μέση ημερήσια διακύμανση της θερμοκρασίας είναι από 0 ως 4°C. Η μέση θερμοκρασία από το Μάιο έως τον Σεπτέμβριο είναι περίπου 25°C.

Η μέση ετήσια βροχόπτωση είναι στα 1.930 χιλιοστά. Η σχετική υγρασία του αέρα είναι στο υψηλότερό της επίπεδο, στο 80%, κατά το φθινόπωρο, ενώ το χαμηλότερό της επίπεδο είναι το 63%, το καλοκαίρι.

| Κλιματικά δεδομένα Χέρτσεγκ Νόβι |
| --- |
| Μήνας | Ιαν | Φεβ | Μάρ | Απρ | Μάι | Ιούν | Ιούλ | Αύγ | Σεπ | Οκτ | Νοε | Δεκ | Έτος |
| Μέση Μέγιστη °C (°F) | 12.2 | 12.8 | 15.0 | 18.1 | 22.6 | 26.2 | 29.4 | 29.4 | 26.1 | 21.8 | 17.0 | 13.6 | 20,35 |
| Μέση Ελάχιστη °C (°F) | 4.8 | 5.2 | 7.0 | 9.6 | 13.5 | 16.9 | 19.3 | 19.3 | 16.6 | 12.9 | 9.4 | 6.4 | 11,74 |
| Υετός mm (ίντσες) | 231 | 195 | 199 | 156 | 104 | 64 | 47 | 85 | 142 | 199 | 258 | 236 | 1,916 |
| Μέσες ημέρες κατακρημνίσεων (≥ 0.1 mm) | 13.9 | 12.8 | 12.8 | 12.4 | 9.7 | 8.1 | 5.7 | 6.2 | 7.8 | 10.3 | 14.1 | 14.8 | 128,6 |
| Μέσες μηνιαίες ώρες ηλιοφάνειας | 111.6 | 115.8 | 161.2 | 192.0 | 254.2 | 288.0 | 344.1 | 316.2 | 249.0 | 189.1 | 114.0 | 102.3 | 2.437,5 |
| *Πηγή: Υδρολογική και Μετεωρολογική Υπηρεσία του Μαυροβουνίου* |

Εικόνες
-------

* Άποψη της πόλης από την Αδριατική ΘάλασσαΆποψη της πόλης από την Αδριατική Θάλασσα
* Η εκκλησία του Αγίου ΙερώνυμουΗ εκκλησία του Αγίου Ιερώνυμου
* Η εκκλησία του Σωτήρος (Επίσης και νεκροταφείο)Η εκκλησία του Σωτήρος (Επίσης και νεκροταφείο)
* Άποψη της πόλης με θέα τον ΚόλποΆποψη της πόλης με θέα τον Κόλπο
* Το σύγχρονο μέρος της πόληςΤο σύγχρονο μέρος της πόλης
* Άποψη της παλιάς πόληςΆποψη της παλιάς πόλης

Παραπομπές
----------

1. ↑
2. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 21 Ιανουαρίου 2015.
3. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 22 Ιουνίου 2015. Ανακτήθηκε στις 21 Ιανουαρίου 2015.
4. ↑  Στράβωνος Γεωγραφικών Βιβλία Επτακαίδεκα, Μέρος Τέταρτο, σελίδα 496, Εκδ: Α. Κοραή, 1815 ISBN 9783525259511
5. ↑
6. ↑
7. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 28 Δεκεμβρίου 2014. Ανακτήθηκε στις 21 Ιανουαρίου 2015.
8. 1 2 3 4 5 6 7
9. ↑
10. ↑
11. 1 2  «Αρχειοθετημένο αντίγραφο». Αρχειοθετήθηκε από το πρωτότυπο στις 8 Δεκεμβρίου 2014. Ανακτήθηκε στις 21 Ιανουαρίου 2015.
12. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 7 Ιουνίου 2015. Ανακτήθηκε στις 21 Ιανουαρίου 2015.
13. ↑
14. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 21 Ιανουαρίου 2015.
15. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 22 Ιουνίου 2015. Ανακτήθηκε στις 21 Ιανουαρίου 2015.
16. 1 2
17. ↑
18. 1 2
19. ↑  «Κλιματολογία». Υδρολογική και Μετεωρολογική Υπηρεσία του Μαυροβουνίου. Αρχειοθετήθηκε από το πρωτότυπο στις 3 Νοεμβρίου 2012. Ανακτήθηκε στις 13 Νοεμβρίου 2012.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 145414986
* LCCN: n80086502
* GND: 4437247-4
* NKC: ge460121

 |

 |